Učesnici savjetovanja „Osiguranje kvaliteta u visokom obrazovanju“, održanog u rektoratu Univerziteta u Sarajevu, dana 15. 03. 2024. godine:

• uvažavajući ustavne i zakonske nadležnosti u području obrazovanja

• svjesni svoje pozicije i odgovornosti u sistemu visokog obrazovanja

• opredjeljeni da u skladu sa objektivnim mogućnostima daju svoj puni doprinos razvoju visokog obrazovanja i poboljšanju studentskog standarda u Federaciji Bosne i Hercegovine donose

**Zaključke**

1. Izgradnja kultre kvaliteta je dugoročan proces u kojem integracija globalne ekonomije, tržište rada i internacionalizacija značajno utječu na način na koji se razumije kvalitet u visokom obrazovanju.
2. Punopravno članstvo Bosne i Hercegovine u Evropskoj asocijaciji za osiguranje kvaliteta u visokom obrazovanju (ENQA) bit će konačna potvrda da je sistem visokog obrazovanja dostigao visok nivo kvalitete po ocjeni vanjskih subjekata.
3. Sistem visokog obrazovanja u Bosni i Hercegovini je složen (13 nadležnih obrazovnih vlasti) zbog čega je važna harmonizacija i usklađivanje sa Okvirnim zakonom o visokom obrazovanju.
4. Ključni pokazatelj osiguranja kvaliteta visokog obrazovanja je kvalifikacija, odnosno znanja i vještine koje ima student završetkom studijskog programa. Standardi i smjernice za osiguranje kvalitete na Evropskom prostoru visokog obrazovanja (ESG) su implementirani u akte Agencije za razvoj visokog obrazovanja i osiguranja kvalitete Bosne i Hercegovine.
5. Potrebno je početi s provođenjem akreditacije studijskih programa u svim nadležnim obrazovnim vlastima, kako bi se mogli ostvariti uslovi da Agencija za razvoj visokog obrazovanja i osiguranja kvalitete Bosne i Hercegovine postane punopravna članica ENQA-e, čime bi akreditirani studijski programi mogli biti vidljivi u DEQAR-u, evropskom registru provedenih postupaka vanjskog vrednovanja, što postaje ključni faktor prilikom priznavanje diploma u inostranstvu.
6. U kontekstu kvaliteta neophodno je uključiti poslodavce i alumni s obzirom da studentovo znanje mjeri i poslodavac zbog čega je potrebno da bude uključen u izradu studijskih programa, a alumni kako bi se pratilo da li su se dosegli ishodi učenja i ostvarivala dugoročna saradnja.
7. Neophodno je poboljšati komunikaciju između visokoškolskih ustanova i interinstitucionalni dogovor kako bi se počeli rješavati standardi zanimanja. Okvir koji je referentan na međunarodnoj razini može se koristiti s obzirom na složenu birokraciju i podjelu nadležnosti u obrazovanju u Bosni i Hercegovini.